
Automatisk genereret beskrivelse]Inspiration til oprettelse af udvalg 
for grøn omstilling i provstiet 
Inspiration til oprettelse af udvalg for grøn omstilling i provstiet 
Dette dokument har til formål at hjælpe provstierne med at oprette et udvalg, arbejdsgruppe eller lignende, der arbejder med bæredygtighed, klima og miljø og understøtter menighedsrådene med grøn omstilling. I kan kalde det Udvalg for Grøn Omstilling, Grønt Udvalg, Erfagruppe, Grøn Arbejdsgruppe, eller hvad der passer jer bedst. I dette dokument kalder vi det grønt udvalg.
Et grønt udvalg har flere fordele:
· Det strukturerer og systematiserer den grønne omstilling i provstiet og sognene
· Sikrer en strategisk retning og samlet prioritering for grøn omstilling i provstiet
· Sikrer bedre understøttelse af menighedsrådene og provstiudvalg
· Samler og deler viden og erfaringer
· En fast organisatorisk forankring, som sikrer løbende og vedholdende fokus på grøn omstilling
Et udvalg kan se ud på mange forskellige måder alt fra et meget etableret og formelt med fagfolk tilknyttet, til blot at bestå af to provstiudvalgsmedlemmer. Vigtigst er at nogen har den ”grønne kasket på” frem for ingen. 

Læsevejledning
Dokumentet skal ses som et udkast til hvordan et kommissorium til et Grønt Udvalg kan tilrettelægges i jeres provsti så det passer til lige netop jeres situation. Derfor er der løbende i udkastet en brugervejledning i kursiv og parentes, som forklarer formålet med afsnittet, og hvilke muligheder for tilpasning I kan gøre jer. Kursiveret tekst skal slettes til sidst inden endelig udgivelse af dokumentet. 
Vær opmærksom på at der løbende i dokumentet skal præciseres, hvilket provsti I er, og at I derudover er fri til at rette til så formål, arbejdsopgaver, arbejdsformer, udvalgets sammensætning, etc. passer til jeres situation. 


Kommissorium for Grønt Udvalg under Provstiudvalget i XX Provsti

1. Formål
(Følgende afsnit udstikker de overordnede rammer for et grønt udvalg, og definerer hvilke opgaver udvalget kan arbejde med.)
Provstiudvalget har nedsat et Grønt Udvalg med det formål at understøtte og kvalificere grøn omstilling i folkekirken i XX Provsti. Det gør udvalget ved at:
· Understøtte, systematisere og strukturere arbejdet med at reducere CO2-udledningen og øge biodiversiteten i sogne og provsti gennem oplysning, sparring, erfaringsdeling og rådgivning.
· Understøtte sognene i det konkrete arbejde med at reducere CO2-udledningen og øge biodiversiteten, med at skabe samlet overblik og retning samt løsningsforslag til arbejdet, samtidig med at understøtte menighedsrådene i implementering af grønne tiltag
· Understøtte provstiet i at tænke det grønne ind i det strategiske arbejde

2. Udvalgets opgaver
(Nedenstående er et udkast til en opgaveliste et udvalg kan fokusere på. Dog kan relevansen af de forskellige opgaver variere meget fra provsti til provsti, og kommer derfor an på en konkret lokal vurdering. Udvælg, fjern og tilføj derfor ud fra hvilke opgaver jeres udvalg skal arbejde med.)
Provstiudvalget fastlægger det grønne udvalgs arbejdsopgaver. Grønt Udvalg kan blandt andet:
· Facilitere energigennemgange for bygninger i provstiet samt handleplaner for relevante forslag til reduktion af energiforbrug
· Udvikle og arbejde for planer for en fossilfri opvarmning i bygninger i provstiet
· Understøtte menighedsråd i bæredygtige og energirelaterede byggeprocesser med opstartsmøder, udvikling af konkrete byggeprocesplaner, løbende opfølgning og sparring, 
· Identificere områder, hvor en fælles indsats i provstiet kan skabe større effekt end lokale indsatser hver for sig
· Bidrage til udvikling og prioritering af grønne midler i reserven
· Understøtte erfaringsudveksling og videndeling mellem menighedsråd, f.eks. med temamøder, workshop, inspirationsarrangementer
· Indhente relevant viden og faglig rådgivning, når det er nødvendigt for udvalgets arbejde
· Identificere områder, hvor der med fordel kan tages initiativ på provstiniveau, og bringe forslag til nye grønne indsatser videre til provstiudvalget
· Samarbejde med relevante parter, f.eks. forsyningsselskaber, kommune, dog i tæt samarbejde med provstiudvalget
I det omfang der er behov, kan udvalget indhente ekstern professionel rådgivning inden for en given økonomisk ramme givet fra provstiudvalget.
3. Udvalgets sammensætning	
(Sammensætningen af udvalgsmedlemmer afhænger i høj grad af lokale ressourcer I har. En rekrutteringsproces af personer med relevante kompetencer kan være nødvendig. Det kan f.eks. være personer med en bygningsfaglig baggrund eller ingeniører, hvis kompetencer kan komme til gavn. Det er vigtigt at der skabes en forankring fra udvalget ud til de forskellige dele i organisationen for at sikre bred opbakning til indsatsen.)
Provstiudvalget fastlægger udvalgets sammensætning.
Udvalget består af 3–6 personer, og der bør så vidt muligt være en bred repræsentation af relevante positioner, kompetencer og erfaringer.
Udvalget kan f.eks. bestå af:
· Medlemmer af provstiudvalget
· Medlemmer af et menighedsråd
· Medarbejdere fra kirker og kirkegårde
· Medarbejdere fra provstiet med særligt grønt fokus, f.eks. provstisekretær eller provstiansat bygningskonsulent
· Personer med relevant faglig viden om f.eks. bygninger, energi, natur- og skovprojekter, bæredygtighed, økonomi eller kommunale klimaindsatser.

Provstiudvalget udpeger udvalgets medlemmer og udpeger blandt medlemmerne en formand.
Der kan efter behov inviteres eksterne fagpersoner eller andre relevante personer til udvalgets møder og arbejde inden for en given økonomisk ramme givet fra provstiudvalget

4. Forholdet til provstiudvalget
(Afsnittet beskriver forholdet til provstiudvalget, herunder beslutningskompetence og rolle overfor provstiudvalget.)
Grønt Udvalg er nedsat af provstiudvalget. Udvalget er rådgivende over for provstiudvalget og har ikke selvstændig beslutningskompetence, medmindre provstiudvalget konkret har givet en opgave til udvalget.
Udvalget kan komme med anbefalinger og forslag til provstiudvalget, men det er provstiudvalget, der træffer de endelige beslutninger inden for provstiudvalgets kompetenceområde.
Udvalget kan efter aftale med provstiudvalget indgå i dialog med stift, kommune, forsyningsselskaber, rådgivere og andre relevante aktører.

5. Forholdet til menighedsrådene
(Afsnittet beskriver forholdet til menighedsrådene, herunder beslutningskompetence og rolle overfor menighedsrådene.)
Grønt Udvalg skal understøtte og inspirere menighedsrådene. Udvalget skal have fokus på at gøre det lettere for menighedsrådene at omsætte ambitioner om grøn omstilling til konkrete handlinger.
Det kan blandt andet ske gennem:
· Initiativer på tværs af sognene, f.eks. energigennemgang
· Understøtte en systematisk tilgang på tværs af sogne og provsti, f.eks. fælles udfasningsplan for fossile varmekilder
· Rådgivning og sparring, f.eks. understøtte menighedsråd med teknisk viden og sparring om byggeprocesser ifm. omlægning til grøn varme og materialevalg
· Fælles arrangementer
· Hjælp til at identificere relevante muligheder og løsninger

Udvalget kan ikke træffe beslutninger på vegne af de enkelte menighedsråd.

6. Arbejdsform
(Afsnittet beskriver arbejdsformen, mødefrekvens, m.m., samt henviser til Folkekirkens Grønne Omstilling for viden, inspiration, værktøjer og gratis rådgivning.)
Udvalget fastlægger selv sin arbejdsform inden for rammerne af dette kommissorium.
Det anbefales, at udvalget mødes 4–6 gange årligt.
Udvalget udarbejder efter behov en årlig arbejdsplan med udgangspunkt i provstiets aktuelle udfordringer og prioriteringer.
Det anbefales at udvalget benytter sig af viden, værktøjer og inspiration stillet til rådighed af Folkekirkens Grønne Omstilling på www.folkekirkensgrønneomstilling.dk eller 54 85 02 11 (tast 3).

